การทำความเข้าใจขั้นตอนการดำเนินกระบวนวิธีพิจารณาของศาลปกครองนั้น จะมีถ้อยคำสำคัญที่จำเป็นต้องทำความเข้าใจในเบื้องต้นอะไรบ้าง
การทำความเข้าใจขั้นตอนการดำเนินกระบวนวิธีพิจารณาของศาลปกครองนั้นจะมีถ้อยคำสำคัญที่จำเป็นต้องทำความเข้าใจในเบื้องต้น ดังต่อไปนี้


1. คำฟ้องคดี หมายถึง เอกสารที่ผู้ฟ้องคดีได้จัดทำขึ้นและยื่นต่อศาลเพื่อเสนอข้อพิพาทที่เกิดขึ้นซึ่งประกอบไปด้วย ชื่อและที่อยู่ของผู้ฟ้องคดี และชื่อของผู้ถูกฟ้องคดี ข้อเท็จจริงที่เป็นเหตุแห่งการฟ้องคดี คำขอของผู้ฟ้องคดี และลายมือชื่อ ของผู้ฟ้องคดี


2. คำให้การ หมายถึง เอกสารที่ผู้ถูกฟ้องคดีได้จัดทำขึ้นและยื่นต่อศาลเพื่อแสดงให้เห็นว่าการปฏิเสธหรือการยอมรับข้อหา ของผู้ฟ้องคดีที่มีอยู่ในคำฟ้องคดี และในกรณีที่ผู้ถูกฟ้องคดีไม่ได้จัดทำคำให้การยื่นต่อศาลภายในระยะเวลาที่กำหนด ศาลจะถือว่าผู้ถูกฟ้องคดียอมรับข้อเท็จจริงตามคำฟ้อง


3. คำคัดค้านคำให้การ หมายถึง เอกสารที่ผู้ฟ้องคดีได้จัดทำขึ้นและยื่นต่อศาลเพื่อแสดงให้เห็นว่าตนจะยอมรับตามคำให้การ หรือคัดค้านพยานหลักฐานที่ผู้ถูกฟ้องคดีได้ยื่นคำให้การต่อศาล


4. คำให้การเพิ่มเติม หมายถึง เอกสารที่ผู้ถูกฟ้องคดีได้จัดทำขึ้นและยื่นต่อศาลเพื่อแสดงให้เห็นว่ายอมรับ หรือการปฏิเสธ ข้อเท็จจริงที่ผู้ฟ้องคดีได้กล่าวอ้าง


5. บันทึกของตุลาการเจ้าของสำนวน หมายถึง บันทึกที่ตุลาการเจ้าของสำนวนได้จัดทำขึ้นเพื่อเสนอต่อองค์คณะเพื่อพิจารณา โดยบันทึกดังกล่าวจะประกอบไปด้วย สรุปข้อเท็จจริงจากคดีประเด็นที่จะต้องวินิจฉัย และความเห็นในประเด็นที่จะต้องวินิจฉัย โดยบันทึกดังกล่าวจะทำขึ้นเมื่อตุลาการเจ้าของสำนวนเห็นว่าข้อเท็จจริงในคดีมีเพียงพอที่จะพิจารณาพิพากษาได้แล้ว


6. คำแถลงการณ์ หมายถึง เอกสารที่ตุลาการผู้แถลงคดีจัดทำขึ้น ซึ่งจะประกอบด้วยสรุปข้อเท็จจริงจากคดี ข้อกฎหมาย และความเห็นในการวินิจฉัยคดี คำแถลงการณ์ไม่ใช่คำพิพากษาแต่เป็นเพียงความเห็นในทางวิชาการเพื่อที่จะถ่วงดุลกับ คำพิพากษาขององค์คณะโดยคำแถลงการณ์ดังกล่าวมีขึ้นเพื่อเสนอต่อองค์คณะพิจารณาพิพากษาในวันนั่งพิจารณา ซึ่งคำแถลงการณ์ดังกล่าวไม่ผูกพันองค์คณะพิจารณาพิพากษาเพราะองค์คณะอาจจะมีคำพิพากษาที่อาจจะตรงกับ คำแถลงการณ์หรือไม่ก็ได้
กฎหมายปกครอง(วิธีปฏิบัติราชการ-จัดตั้งและพิจารณาคดีของศาลปกครอง)